SSP กลยุทธ์โตทางลัด
ระหว่างที่กระบวนการเพิ่มทุนแบบ PP จำนวนไม่เกิน 50 ล้านหุ้น ขายที่ราคา 12.10 บาท ของ SSP ซึ่งแบ่งขายให้กับ UOBKH จำนวน 30 ล้านหุ้น 
ระหว่างที่กระบวนการเพิ่มทุนแบบ PP จำนวนไม่เกิน 50 ล้านหุ้น ขายที่ราคา 12.10 บาท ของ SSP ซึ่งแบ่งขายให้กับ UOBKH จำนวน 30 ล้านหุ้น
3 พ.ย. 2564

ระหว่างที่กระบวนการเพิ่มทุนแบบ PP จำนวนไม่เกิน 50 ล้านหุ้น ขายที่ราคา 12.10 บาท ของบริษัท เสริมสร้าง พาวเวอร์ คอร์ปอเรชั่น จำกัด (มหาชน) หรือ SSP ซึ่งแบ่งขายให้กับ ยูโอบี เคย์เฮียน ไพรเวท ลิมิเต็ด (UOBKH) จำนวน 30 ล้านหุ้น คิดเป็นมูลค่า 363 ล้านบาท และ “หมอพงศ์ศักดิ์ ธรรมธัชอารี” จำนวน 20 ล้านหุ้น คิดเป็นมูลค่า 242 ล้านบาท ยังไม่แล้วเสร็จอย่างเป็นทางการ…
แต่ช่วงที่ผ่านมา SSP มีความเคลื่อนไหวอย่างต่อเนื่อง…ก่อนหน้านี้ก็แจ้ง COD โรงไฟฟ้าพลังงานลมในประเทศเวียดนาม กำลังการผลิต 48 เมกะวัตต์ ไปหมาด ๆ เมื่อกลางสัปดาห์ก่อน ย้อนไปอีกหน่อย ปลายเดือน ก.ค. แจ้ง COD โรงไฟฟ้าพลังงานแสงอาทิตย์ในประเทศญี่ปุ่น ขนาดกำลังการผลิต 26 เมกะวัตต์…
ล่าสุดจะไปซื้อหุ้นบริษัท โนวา เอมไพร์ จำกัด (มหาชน) หรือ NOVA จำนวน 16.43 ล้านหุ้น คิดเป็น 9.64% ที่ราคาหุ้นละ 10.35 บาท รวมมูลค่า 170 ล้านบาท
NOVA เป็นโฮลดิ้งคอมพานี ที่ลงทุนในธุรกิจไฟฟ้าพลังงานหมุนเวียน โอเค…ในแง่ของผลการดำเนินงานไม่สู้ดีนัก ยังเห็นตัวเลขขาดทุนอยู่…ปี 2560 มีรายได้รวม 345 ล้านบาท ขาดทุน 37 ล้านบาท ปี 2561 มีรายได้รวม 515 ล้านบาท พลิกมีกำไร 38 ล้านบาท ปี 2562 มีรายได้รวม 398 ล้านบาท พลิกมาขาดทุน 5 ล้านบาท และปี 2563 มีรายได้รวม 444 ล้านบาท ขาดทุน 128 ล้านบาท
นั่นอาจเป็นเพราะหลายโครงการยังอยู่ในช่วงของการลงทุน…
แต่จุดที่น่าสนใจ ถ้าไปดูแอสเซทของ NOVA นั้น มีทั้งโรงไฟฟ้าพลังงานแสงอาทิตย์ กำลังการผลิตรวม 7.825 เมกะวัตต์ ดำเนินการผ่านบริษัท เดอะ โซล่าร์ อาเขต จำกัด (ถือหุ้น 100%) และโรงไฟฟ้าพลังงานลม กำลังการผลิตรวมอีก 44.85 เมกะวัตต์ ดำเนินการผ่านบริษัท วินชัย จำกัด (ถือหุ้น 26.25%)
ไฮไลท์น่าจะอยู่ที่โรงไฟฟ้าพลังงานลม 44.85 เมกะวัตต์นี่แหละ ซึ่งอีกช็อตที่น่าสนใจอยู่ที่ NOVA เตรียมจะซื้อหุ้นบริษัท วินชัย จากบริษัท เดอะ แพลนเน็ต เอ็กซ์ โฮลดิ้ง จำกัด เพิ่มอีก 24.375% ซึ่งจะส่งผลให้ NOVA ถือหุ้นในบริษัท วินชัย เป็น 50.625%
นั่นหมายความว่า SSP ก็จะได้มูลค่าเพิ่มมากขึ้นเช่นกัน
ไม่นับรวมโครงการใหม่ ๆ ที่จะตามมาในอนาคตอีกนะเนี่ย…
นี่คือแวลูที่ซ่อนอยู่ใน NOVA ที่ SSP ให้ราคาค่างวด 170 ล้านบาท..!!
ซึ่งการเข้าลงทุนใน NOVA ครั้งนี้ก็เป็นการขยายไปลงทุนในสิ่งที่  SSP ทำอยู่แล้ว นั่นคือ ธุรกิจพลังงานทางเลือก…
ถือเป็นกลยุทธ์โตทางลัด ด้วยการโตแบบอินออร์แกนิค หรือ M&amp;A โดยไม่ต้องเริ่มนับหนึ่งใหม่ให้เสียเวลานั่นเอง
ทำให้ปัจจุบัน SSP ที่มีกำลังการผลิตรวม 215.2 เมกะวัตต์ เริ่มขยับเข้าใกล้เป้าหมาย 400 เมกะวัตต์ ภายในปี 2567 มากขึ้นเรื่อย ๆ ก็น่าจับตา ช่วง 3 ปีนี้คงได้เห็นความเคลื่อนไหวของ SSP ที่จะใช้ทางลัด M&amp;A ไม่ว่าจะเป็นไปซื้อกิจการ หรือรวมลงทุนในบริษัทต่าง ๆ มากขึ้น
ส่วนจะเป็นบริษัทไหนต้องติดตามตอนต่อไป…
แต่จะว่าไปดีลซื้อหุ้น NOVA มูลค่า 170 ล้านบาท ก็เป็นเงินก้อนแรก ๆ ที่ SSP ใช้ไป หลังจากได้เงินเพิ่มทุนมาราว 605 ล้านบาทเลยนะเนี่ย
ใช่ปะคะ “เฮียวรุตม์ ธรรมาวรานุคุปต์”
…อิ อิ อิ…